Zajac, Pavol, poslanec NR SR (2013-12-16):
Vážená pani podpredsedníčka, pán navrhovateľ, pán spravodajca, dámy a páni, dovoľte mi, aby som za klub KDH sa vyjadril k tomuto predloženému návrhu zákona už aj preto, že 27. februára 2013 som spolu s naším predsedom Jánom Figeľom a kolegom Alojzom Hlinom, sme traja napísali takú verejnú výzvu pre ministra spravodlivosti, ktorej podstata bola zhruba tá istá, ktorú dneska kolega Hlina predkladá ako návrh zákona. Podstata tohto, tejto verejnej výzvy bola v tom, aby pán minister zvážil to, že keď sú exekvovaní, exekvované fyzické osoby, ktoré nie sú podnikatelia, aby tieto poplatky boli znížené na polovičku. Dneska kolega Hlina navrhuje, aby sa tak udialo pri dôchodcoch a pri tých fyzických osobách, ktorí nie sú podnikatelia, aby to bolo nie polovička, 10 %, ale 15 percent. Následne sme túto verejnú výzvu oznámili aj na tlačovej konferencii, kde sme ešte zdôraznili, že Sociálna poisťovňa eviduje 41 tisíc exekvovaných dôchodcov. A zdôraznili sme to a takýto paradox, ktorý na Slovensku platil vtedy ešte, že na Slovensku môže byť exekvované aj životné minimum. Životné minimum, ktoré je vo výške 195 eur. V tej dobe, vo februári, v marci mohlo byť 40 % z tohto životného minima exekvované a príslušným ľuďom zostávalo 117 eur. Čudovali sme sa už vtedy, ako môže byť exekvované životné minimum, keď štát zadefinuje, že toto je minimum, z ktorého sa minimálne dá vyžiť, a ešte 40 % ti môže zobrať exekútor. Na našu verejnú výzvu nám odpovedal minister Tomáš Borec týmto listom, kde na jednej strane nám dal za pravdu, keď popísal, že v roku 2012 bolo na Slovensku poverených, pre súdneho exekútora došlé, došlé na exekučné súdy 582 467 podaní. Päťsto osemdesiatdva tisíc podaní na exekučné súdy. A následne nám popísal, že pripravuje novelizáciu Exekučného poriadku, a písal nám o tom, že táto problematika je zložitá, komplexná a ministerstvo sa tým zaoberá. Dámy a páni, následne sme s kolegom Hlinom, ale aj s kolegom Kaníkom robili, alebo kolega Hlina organizoval mítingy proti úžerníkom a exekútorom. Všimli si to médiá. Táto téma začala byť na Slovensku obrovským problémom. A po týchto medializovaných aktivitách a informáciách odrazu v lete pán minister Tomáš Borec urobil takto a jednou vyhláškou zmenil to,  že na Slovensku, tuším od 1. októbra, už životné minimum nemôže byť exekvované. Odrazu tá problematika, ktorú bolo potrebné riešiť komplexne a zložito, jednou vyhláškou pomohol 41 tisíc dôchodcom, ktorým namiesto 117 eur, im zostane 195 eur. Tým chcem poukázať to, že keď sa chce, veci sa dajú riešiť aj rýchle. Niekoľkokrát sme tu, aj tuná v pléne Národnej rady povedali, aj ja som povedal, aj kolega Hlina, že keď príde pán minister Borec so skráteným legislatívnym konaním, ktoré bude riešiť podstatu týchto nebankových subjektov, z ktorých najväčší počet je exekúcií na Slovensku, opozícia, veľmi radi takýto návrh zákona podporíme. Dámy a páni, táto vláda vrátane ministra Boreca za chvíľu bude oslavovať druhý rok svojho pôsobenia na Slovensku, svojej vlády a my sme sa mimo Exekučného poriadku, ktorý len tak kozmeticky problematiku exekúcií na Slovensku riešil, podstatných riešení sa nedočkali. Aj preto dneska kolega Hlina predkladá svoj návrh zákona, kde definuje to, aby poplatky exekútorom klesli na polovičku, na 10 percent alebo na 15 percent. Dámy a páni, exekučné konania, tých 582 000 exekučných podaní, ktoré na Slovensku boli v minulom roku, aj ústami štátnej tajomníčky ministerstva spravodlivosti je definované, že podstata týchto exekučných konaní je od nebankových subjektov. Preto chceme mimoriadnu schôdzu k nebankovým subjektom a k exekúciám. Lebo tie exekúcie sú následkom týchto nebankových subjektov, ktoré od roku 2010, od marca 2010, kde odchádzajúca Ficova vláda zmenila zákon o spotrebiteľských úveroch, desať rokov na Slovensku platil zákon, kde bola horná hranica úrokov pri nebankových subjektoch, pri spotrebiteľských úveroch bola zadefinovaná tabuľkou. Vláda Slovenskej republiky raz do roka vydávala tabuľku, kde hornú hranicu úverov obmedzila. Toto sa zmenilo v marci roku 2010 a vtedy sa spustil na Slovensku úžernícky klondike. Odvtedy sa začalo tak nebankovkám na Slovensku dariť. Niektorí aj v rozpravách spomínali, že: nuž prečo sa to neriešilo v minulosti? No preto, lebo do roku 2010 takýto obrovský problém na Slovensku s nebankovkami a následne exekúciami nebol. Aj preto som podal návrh zákona, tuším, že to bolo v máji, kde som túto hornú hranicu pri úveroch, pri spotrebiteľských úveroch zadefinoval. Vtedy som to definoval ako nejaký násobok základného úveru Európskej centrálnej banky. Ale na januárovú schôdzu pripravím návrh zákona, ktorý bude mať podobný charakter, aký bol do roku 2010. Štát nemôže sa pozerať na to, ako ľudia sú na Slovensku likvidovaní nebankovými subjektmi, ktorí žiadajú niekoľko sto, niekoľko tisíc percent. Naozaj som bol zhrozený v podchode pod prezidentským palácom, kde nebankovka ponúka pôžičky s 50-percentným úrokom. Dámy a páni, dalo by sa o tom rozprávať ešte viac. Ale všetci tí, ktorí chcú podstatu tohto nebankového úžerníckeho klondiku, ktorý následne exekútori vymáhajú po občanoch Slovenska, si môžte pozrieť v krátkej relácii, vo verejnoprávnej televízii, a tým jej chcem aj poďakovať, je to relácia Občan za dverami, ktorá bola vysielaná 1. decembra tohto roku. Všetkým vám odporúčam, aby ste si to pozreli. Ako sú ľudia likvidovaní výškou úveru, ale aj ďalšími poplatkami. Ľudia splatia trojnásobok a vždycky je to nebankovkám a úžerníkom málo. Následne nastupuje „spravodlivý“ exekútor, ktorý to vymáha. Spravodlivý, samozrejme, s úvodzovkami. A znova v tej relácii vystupovala štátna tajomníčka ministerstva spravodlivosti, ktorá hovorila, že je to obrovský problém v našej republike a zahlcuje to neskutočne prácu súdov. No len pani štátna tajomníčka tam za chvíľu tiež už bude druhý rok. Treba s tým niečo robiť. My keď prichádzame s určitými riešeniami, ja rozumiem, že možno nie sú také komplexné, že riešia túto problematiku možno len čiastkovo, ale keď toto riešenie pomôže čo i len desiatim alebo niekoľko sto ľuďom, aj tak je to lepšie ako nerobiť nič. Preto som privítal a aj moji kolegovia tento návrh zákona od kolegu Hlinu, ktorý určite podporíme. Veď vychádza z tej výzvy, ktorú sme vo februári spolu aj s naším pánom predsedom Figeľom pripravili. Ďakujem za pozornosť.